b'\n_START_ARTICLE_\nNotranje morje Seto\n_START_PARAGRAPH_\nNotranje morje Seto (\xe7\x80\xac\xe6\x88\xb8\xe5\x86\x85\xe6\xb5\xb7 Seto najkaj), tudi Setou\xc4\x8di ali samo Notranje morje je morje, ki lo\xc4\x8duje tri od \xc5\xa1tirih glavnih japonskih otokov, Hon\xc5\xa1u, \xc5\xa0ikoku in Kju\xc5\xa1u. Obmo\xc4\x8dje okoli tega morja, ki vklju\xc4\x8duje tudi priobalne dele otokov, se imenuje regija Setou\xc4\x8di. Deluje kot transportna pot med Tihim oceanom in Japonskim morjem. Povezuje Osa\xc5\xa1ki zaliv z industrijskimi sredi\xc5\xa1\xc4\x8di regije Kansaj, vklju\xc4\x8dno z Osako in Kobejem. Pred izgradnjo \xc5\xbeelezni\xc5\xa1ke linije San\'jo ob obali Notranjega morja je bilo tudi glavna povezovalna pot med regijo Kansaj in Kju\xc5\xa1ujem._NEWLINE_Ob obali morja se nahajajo prefekture Jamagu\xc4\x8di, Hiro\xc5\xa1ima, Okajama, Hjogo, Okasaka, Vakajama, Kagava, Ehime, Toku\xc5\xa1ima, Fukuoka in Ojta ter mesta Hiro\xc5\xa1ima, Ivakuni, Takamacu in Macujama._NEWLINE_Regija je znana po milem podnebju s stabilnimi temperaturami skozi vse leto in relativno malo padavinami. Morje je znano po periodi\xc4\x8dnih rde\xc4\x8dih plimah (\xe8\xb5\xa4\xe6\xbd\xae aka\xc5\xa1io), ki ga povro\xc4\x8dijo goste populacije dolo\xc4\x8denih vrst fitoplanktona, kar povzro\xc4\x8di smrt velikega \xc5\xa1tevila rib._NEWLINE_Od 80. let prej\xc5\xa1njega stoletja so bile severne in ju\xc5\xbene obale morja povezane s tremi potmi projekta most Hon\xc5\xa1u-\xc5\xa0ikoku, katerega del je tudi most Seto-Oha\xc5\xa1i, ki slu\xc5\xbei tako \xc5\xbeelezni\xc5\xa1kem kot avtomobilskem prometu.\n_START_SECTION_\nGeografske zna\xc4\x8dilnosti\n_START_PARAGRAPH_\nNotranje morje Seto meri 450 km od vzhoda proti zahodu in 15-55 km od severa proti jugu. Ve\xc4\x8dinoma je precej pllitvo s povpre\xc4\x8dno globino 38 m in najve\xc4\x8djo globino 105 m._NEWLINE_Zahodni del morja se povezuje z Japonskim morjem preko o\xc5\xbeine Kanmon in s Pacifikom preko kanala Bungo, vzhodni del pa preko o\xc5\xbeine Naruto s kanalom Kii, ki vodi v Tihi ocean,_NEWLINE_V morju se nahaja skoraj 3.000 otokov. Najve\xc4\x8dja sta Avad\xc5\xbei-\xc5\xa1ima in \xc5\xa0odo-\xc5\xa1ima. Ve\xc4\x8d manj\xc5\xa1ih otokov je nenaseljenih.\n_START_SECTION_\nFavna\n_START_PARAGRAPH_\nV morju \xc5\xbeivi preko 500 vrst \xc5\xbeivali, med njimi riba aju, podkvaste rakovice in beli morski volk, ki ob\xc4\x8dasno napade tudi ljudi. Zaradi kitolova in onesna\xc5\xbeenja se kiti ve\xc4\x8d ne pojavljajo v morju, kjer so se v\xc4\x8dasih hranili in tudi razmno\xc5\xbeevali. V\xc4\x8dasih vanj zaidejo izgubljeni posamezniki.\n_START_SECTION_\nZgodovina\n_START_PARAGRAPH_\nDanes velja, da je bil nivo morja med zadnjo ledeno dobo ni\xc5\xbeje. Po koncu tega obdoja je za\xc4\x8dela v morje dreti voda iz gora regije \xc4\x8cugoku in \xc5\xa0ikoku. Tako se je ustvarilo morje, kot ga poznamo danes._NEWLINE_\xc5\xa0e iz starodavnih \xc4\x8dasov je imelo povezovalno vlogo med priobalnimi obmo\xc4\x8dji dana\xc5\xa1nje regije Kansaj in Kju\xc5\xa1uja, pa tudi s Korejo in Kitajsko. Tudi po zgradnji avtocest Nankajdo in San\'jodo je ohranilo svojo vlogo. Obstajajo zapisi, ki pravijo, da so preko morja potovali kitajski in korejski odposlanci._NEWLINE_Zaradi velikega pomena vodnega prometa so imele regionalne sile ob morju navadno svoje zasebne mornarice, ki jih starej\xc5\xa1i dokument imenujejo sujgun (\xe6\xb0\xb4\xe8\xbb\x8d"vodna vojska") ali pa kar pirati. V\xc4\x8dasih so jih smatrali za sovra\xc5\xbenike dr\xc5\xbeave, v ve\xc4\x8dini primerov pa so jim zaradi mo\xc4\x8di kar podelili pravico do samouprave._NEWLINE_V 12. stoletju je \xc5\xbeelel Tajra no Kijomori prestaviti prestolnico iz Kjota v obalno vas Fukuhara (danes Kobe), da bi spodbujal trgovino s kitajsko dinastijo Song. Ta prenos je bil neuspe\xc5\xa1en in prestolnica se je vrnila v Kjoto. Kasneje v 12. stoletju se je ob obali dana\xc5\xa1njega Takamacuja bojevala bitka pri Ja\xc5\xa1imi._NEWLINE_Med fevdalnim obdobjem je imel sujgun najve\xc4\x8d mo\xc4\x8di na obalnih predelih. Kono iz province Ijo (danes del prefekture Ehime) in Kobajakava (kasneje klan Mori) iz province Aki (danes del prefekture Hiro\xc5\xa1ima) sta bila dva bolj znana mogo\xc4\x8dnika sujgun._NEWLINE_V obdobju Edo je bilo morje Seto eno naj\xc5\xbeivahnej\xc5\xa1ih transportnih poti okoli japonskih otokov preko Japonskega morja. Bilo je na glavni liniji med regijo Kansaj in Kju\xc5\xa1ujem, pa tudi regijo Hokuriku, Tohoku in Hokaido (takrat imenovano Ezo). Ve\xc4\x8dja pristani\xc5\xa1\xc4\x8da tistega \xc4\x8dasa so bila Osaka, Sakaj, \xc5\xa0imocuj, U\xc5\xa1imado in Tomonoura. Morje je slu\xc5\xbeilo mnogim dajmjojem na poti v Edo med opravljanjem dol\xc5\xbenosti pod politiko sankin-kotaj, predvsem ladje iz Osake, ki je postajala japonsko gospodarsko sredi\xc5\xa1\xc4\x8de. Vsaka domena han je imela v Osaki pisarno Ozakaja\xc5\xa1iki, ki so bile prva oblika bank na Japonskem, ki so spodbujale doma\xc4\x8do trgovino in pomagale pri organizaciji bogastva dajmjojev v obliki ogromnih bal ri\xc5\xbea, imenovanih koku._NEWLINE_Notranje morje Seto je bilo tudi del poti \xc4\x8cosendencu\xc5\xa1i, po kateri so k \xc5\xa1ogunatu prihajali korejski odposlanci._NEWLINE_Po obnovi Mejd\xc5\xbei so se mesta ob obali hitro industrializirala. V mestu Kure so zgradili bazo japonske mornarice. Od takrat se je z razvojem kopenskih poti pomen morja zmanj\xc5\xa1al. Pomembnej\xc5\xa1e novosti so \xc5\xbeelezni\xc5\xa1ka linija San\'jo na Hon\xc5\xa1uju in Josan na \xc5\xa0ikokuju (obe dokon\xc4\x8dani pred 2. svetovno vojno) in tri serije mostov iz konca 20. stoletja, ki povezujejo Hon\xc5\xa1u in \xc5\xa0ikoku. \xc5\xa0e vedno ga uporabljajo mednarodne transportne linije in lokalni transport med Hon\xc5\xa1ujem, \xc5\xa0ikokujem in Kju\xc5\xa1ujem.\n_START_SECTION_\nIndustrija\n_START_PARAGRAPH_\nMesta z veliko industrije ob obali Notranjega morja so Osaka, Kobe in Hiro\xc5\xa1ima, najdemo pa jo tudi v mestih Kura\xc5\xa1iki, Kure, Fukujama in Ube na Hon\xc5\xa1uju ter mestih Sakajde, Imabari in Niihama na \xc5\xa0ikokuju._NEWLINE_Glavne panoge vklju\xc4\x8dujejo proizvodnjo jekla, vozil, tekstila gradnjo ladij, od \xc5\xa1estdesetih let prej\xc5\xa1njega stoletja pa tudi rafiniranje nafte in kemijskih proizvodov._NEWLINE_Zaradi zmernega podnebja in \xc4\x8dudovitega okolja prinesejo v regijo veliko denarja tudi ribolov, kmetijstvo in turizem.\n_START_SECTION_\nTransport\n_START_PARAGRAPH_\nDanes slu\xc5\xbei Notranje morje Seto obalnim predelom kot cona notranjega transporta in prevoza tovora. Trije mostovi, del projekta mostovi Hon\xc5\xa1u-\xc5\xa0ikoku, povezujejo otoka: most Aka\xc5\xa1i-Kajkjo, most Seto-Oha\xc5\xa1i in avtocesta Ni\xc5\xa1iseto. Noben most ne povezuje Kju\xc5\xa1uja s kak\xc5\xa1nim drugim otokom._NEWLINE_Zgodovinsko gledano je morje povezovalo razne obalne regije Japonske, pa tudi Japonsko s Korejo in Kitajsko. Leta 1868 so ustanovili pristani\xc5\xa1\xc4\x8de Kobe, ki naj bi slu\xc5\xbeilo mednarodnim ladjam. Postalo je pomembna povezava s Pacifikom._NEWLINE_Zaradi kasnej\xc5\xa1ega razvoja kopenskega transporta se je narava transporta spremenila. \xc5\xbdelezni\xc5\xa1ke povezave so spodbujale lokalna gospodarstva.\n_START_SECTION_\nTurizem\n_START_PARAGRAPH_\nObalno obmo\xc4\x8dje je ena najrazpoznavnej\xc5\xa1ih turisti\xc4\x8dnih destinacij. \xc5\xa0e pred odprtjem dr\xc5\xbeave v sredini 19. stoletja so zahodnjaki poro\xc4\x8dali o njegovi lepoti._NEWLINE_Priobalno obmo\xc4\x8dje, razen v prefekturi Osaka in delu prefekture Vakajama, je od 16. marca 1934 del Narodnega parka Setonajkaj (\xe7\x80\xac\xe6\x88\xb8\xe5\x86\x85\xe6\xb5\xb7\xe5\x9b\xbd\xe7\xab\x8b\xe5\x85\xac\xe5\x9c\x92 Setonajkaj Kokuricu koen), s \xc4\x8dimer je eno od treh najstarej\xc5\xa1ih narodnih parkov._NEWLINE_Sveti\xc5\xa1\xc4\x8de Icuku\xc5\xa1ima na otoku Icuku\xc5\xa1ima je del UNESCO svetovne dedi\xc5\xa1\xc4\x8dine in eden najslavnej\xc5\xa1ik krajev zunaj Tokia in Kjota. \xc5\xa0odo\xc5\xa1ima, tudi "otok oliv", in vrtinci Naruto sta znani turisti\xc4\x8dni to\xc4\x8dki. Turisti se pogosto ustavijo tudi v mestih Kotohira, Okajama, Takamacu in Kura\xc5\xa1iki. Hiro\xc5\xa1ima je tudi vpisana na UNESCO seznam svetovne dedi\xc5\xa1\xc4\x8dine zaradi jedrskega bombardiranja mesta leta 1945.'